เชิญลงทุนพีพีพี8.7หมื่นล.
สคร.แย้มไต๋เปิดทางสร้างถนนไปโคราชกฎหมายเอกชนร่วมลงทุนประกาศใช้มี.ค.นี้
9 มี.ค. 2556

สคร.แย้มไต๋เปิดทางสร้างถนนไปโคราชกฎหมายเอกชนร่วมลงทุนประกาศใช้มี.ค.นี้
สคร.คาดเอกชนพร้อมแบ่งเค้กลงทุนพีพีพี ในโครงสร้างพื้นฐาน 8.7 หมื่นล้าน
นายประสงค์ พูนธเนศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยนโยบายเกี่ยวกับการให้เอกชนเข้าร่วมลงทุนในโครงการพื้นฐานของภาครัฐว่า ในการลงทุนโครงสร้างพื้นฐานตาม พ.ร.บ.ให้อำนาจกระทรวงการคลังกู้เงิน 2 ล้านล้านบาท เพื่อลงทุนโครงสร้างพื้นฐาน คาดว่ามีการกันเงินในโครงการร่วมทุนของเอกชน หรือพีพีพี อยู่ประมาณ 8.7 หมื่นล้านบาท 




 
โครงการส่วนใหญ่เป็นโครงการตามที่กระทรวงคมนาคมเสนอ เช่น การสร้างถนนไป จ.นครราชสีมา เนื่องจากการลงทุนส่วนใหญ่กว่า 80% เป็นการลงทุนในระบบรางจากภาครัฐ 
ทั้งนี้ ถ้า พ.ร.บ. 2 ล้านล้านบาท ผ่านสภา คาดว่าในปีหน้าจะพร้อมลงทุนในโครงการต่างๆ ได้ 
นายประสงค์ กล่าวว่า ที่ผ่านมา สคร.ได้ผลักดันกฎหมายร่วมทุนรัฐและเอกชนฉบับใหม่เป็นที่เรียบร้อย ขณะนี้อยู่ระหว่างการประกาศในราชกิจจานุเบกษา โดยคาดว่า พ.ร.บ.พีพีพีฉบับใหม่จะมีผลบังคับใช้ภายในเดือน มี.ค.นี้ ซึ่งจะช่วยให้มีการกำหนดยุทธศาสตร์วางแผนลงทุนล่วงหน้า 5 ปี สร้างความโปร่งใสและชัดเจน โดยจะมีการตั้งคณะกรรมการ มีนายกรัฐมนตรีเป็นประธาน รัฐมนตรีว่าการกระทรวงการคลังเป็นรองประธาน มีกรรมการรวม 17 คน 
พ.ร.บ.ใหม่จะลดขั้นตอนการเสนอคณะรัฐมนตรี (ครม.) ให้เร็วขึ้น มีการกำหนดเวลาสูงสุดในการพิจารณาโครงการต้องไม่เกิน 8 เดือน และเมื่อเรื่องเข้าสู่การพิจารณาของ สคร.แล้ว ต้องใช้เวลาพิจารณาไม่เกิน 30 วัน ถ้าเกินกว่านี้ถือว่าเห็นชอบโดยอัตโนมัติ 
อย่างไรก็ตาม ใน พ.ร.บ.ใหม่ยังกำหนดวงเงินลงทุนตาม พ.ร.บ.ต้องไม่เกิน 1,000 ล้านบาท เช่นเดียวกับกฎหมายเดิม แต่ได้เปิดช่องให้อำนาจรัฐมนตรีว่าการกระทรวงการคลัง มีอำนาจออกกฎกระทรวงให้สามารถขยายมูลค่าโครงการแล้วเสนอให้ ครม.อนุมัติได้
นอกจากนี้ การลงทุนแบบพีพีพีจะไม่นับเป็นหนี้สาธารณะ ทำให้ไม่เป็นภาระต่อภาษีของประชาชนในอนาคต ขณะเดียวกันยังช่วยปิดช่องโหว่ในการทุจริต โดยมีการออกแบบสัญญามาตรฐานเพื่อใช้โครงการต่างๆ รวมทั้งกำหนดคุณสมบัติของที่ปรึกษาให้มีการขึ้นบัญชีที่ถูกต้อง และป้องกันผลประโยชน์ทับซ้อน